**Ραψωδία Ζ: «Έκτορος και Ανδρομάχης ομιλία»**

**Ζ 369- 529: Ο Έκτορας στην Τροία**

Η συζυγική αυτή ομιλία συνιστά μια αντιπολεμική διαμαρτυρία του Ομήρου, καθώς παρουσιάζεται η τελευταία τρυφερή συνάντηση του ζευγαριού, μια σκηνή ανθρωπιάς εν μέσω πολέμου.

Ο Όμηρος θέλει να προβάλει την ανθρώπινη πλευρά των ηρώων, αυτή που κατάπιε ο πόλεμος (ομηρικός ανθρωπισμός). Ο Έκτορας είναι σύζυγος και πατέρας που αναζητά με αγωνία τη γυναίκα και το παιδί του και δέχεται να βγάλει την περικεφαλαία του για χάρη του γιου του. Η Ανδρομάχη είναι μητέρα και σύζυγος, που νιώθει ότι κινδυνεύει να χάσει τον άντρα της στο πεδίο της μάχης και του προτείνει να πολεμήσει εντός των τειχών.

Η τραγικότητα των δύο συζύγων είναι εμφανής, καθώς γνωρίζουν κατά βάθος τη μοίρα που τους περιμένει - γι’ αυτό και η Ανδρομάχη θρηνεί από τώρα – ο Έκτορας θα συναντήσει σύντομα τον θάνατο, από το χέρι του Αχιλλέα, που φόνευσε τον πατέρα και τους αδελφούς της Ανδρομάχης, και η Ανδρομάχη θα γνωρίσει την απώλεια του άνδρα και του παιδιού της και την αιχμαλωσία.

Μέσα από τη ραψωδία Ζ ο Όμηρος καταφέρνει να παρουσιάσει τις βασικές αξίες του ηρωικού κώδικα (ανδρεία, χρεός προς την πατρίδα, υστεροφημία), να δώσει σκηνές ανάπαυλας από τον πόλεμο (Γλαύκος και Διομήδης, Έκτορας και Ανδρομάχη), να δώσει την ανθρώπινη διάσταση των ιλιαδικών ηρώων και τέλος, να διαχωρίσει τον κόσμο των ανδρών και των γυναικών.

|  |  |
| --- | --- |
| **Ο κόσμος του άντρα** | **Ο κόσμος της γυναίκας** |
| Το πεδίο της μάχης | Ο οίκος |
| Πολεμιστής | Σύζυγος και μητέρα |
| Χρέος του η επίδειξη ανδρείας και η υπεράσπιση της πατρίδας, που εξασφαλίζει το κλέος (=δόξα) και την υστεροφημία→ηρωικός κώδικας | Χρέος της η φροντίδα του συζύγου και των παιδιών, η ανάθεση και η επίβλεψη της εργασίας των θεραπαινίδων, εργασίες της ο αργαλειός και η ρόκα (υφαντική) |
| Θάνατος ηρωικός στο πεδίο της μάχης | Αιχμαλωσία ατιμωτική και θάνατος καθημερινός |

**ΧΡΟΝΟΣ**: 22η μέρα της Ιλιάδας, 10ος χρόνος του τρωικού πολέμου

**ΧΩΡΟΣ**: η Τροία (παλάτι, Σκαιές πύλες)

**ΠΡΟΣΩΠΑ**: Έκτορας, κόρες, οικονόμα, Ανδρομάχη, τροφός,

 Αστυάνακτας, Πάρης

**ΕΠΙΚΟΙΝΩΝΙΑ**: Έκτορας – κόρες, Έκτορας – οικονόμα,

 Έκτορας – Ανδρομάχη, Έκτορας - Πάρης

**ΟΜΟΙΟΤΗΤΕΣ – ΔΙΑΦΟΡΕΣ**: Έκτορας – Ανδρομάχη,

 Έκτορας – Πάρης

**ΣΤΟΙΧΕΙΑ ΠΟΛΙΤΙΣΜΟΥ (ΠΟΛΙΤΙΣΤΙΚΑ ΣΤΟΙΧΕΙΑ**): μέγαρο (370), βυζάστρα-τροφός (372,389, 399,467), πύργος (373), κατώφλι (375), οικονόμα (381), τείχη (388), Σκαιές πύλες (393), ο θεσμός της προίκας (πολύδωρη συμβία, 395), κακοποίηση νεκρού (417), καύση νεκρών (418), μνήμα (418), λάφυρα (426), αιχμαλωσία γυναικών και δυνατότητα εξαγοράς (426-7, 454-5), μάντης (438), υφαντά - αργαλειός (456, 491), η κόρυθα και η χαίτη της περικεφαλαίας (469-70, 494), ηλακάτη (= ρόκα για γνέσιμο μαλλιού, 491), κρατήρας (527)

**ΙΔΕΕΣ- ΑΝΤΙΛΗΨΕΙΣ (ΙΔΕΟΛΟΓΙΚΑ ΣΤΟΙΧΕΙΑ):** εξιλέωση των θεών με θυσίες (385), ηρωικό ιδεώδες – τιμή – αιδώς (= ο φόβος της ατίμωσης) - υστεροφημία (441-3, 445-6), η μοίρα και το αναπόφευκτό της (489)

**ΑΦΗΓΗΜΑΤΙΚΕΣ ΤΕΧΝΙΚΕΣ**: τριτοπρόσωπη και πρωτοπρόσωπη αφήγηση

**ΑΦΗΓΗΜΑΤΙΚΟΙ ΤΡΟΠΟΙ**: αφήγηση, διάλογος, περιγραφή (π.χ. η περικεφαλαία του Εκτορα)

**ΣΤΟΙΧΕΙΑ ΕΠΙΚΗΣ ΤΕΧΝΙΚΗΣ**: άστοχα ερωτήματα και απόρριψή τους (377-385), προοικονομία (στ. 409, 448, 500), τυπικά επίθετα (π.χ. λοφοσείστης Έκτορας, λευκόχερη Ανδρομάχη, θείος Πηλείδης) **τραγική ειρωνεία** (423,426, 478, 481, 529), αναχρονισμός (418), παρομοιώσεις (401, 506-513, 514), επιβράδυνση (η αναζήτηση της Ανδρομάχης από τον Έκτορα, ώστε να ενταθεί η αγωνία)

**ΣΚΗΝΗ 1η: Ο Έκτορας αναζητά την Ανδρομάχη στο παλάτι (Ζ 369-389)**

στ. 375: ο Έκτορας νιώθει άβολα στο παλάτι, σ’ ένα χώρο που δεν του ταιριάζει, σε αντίθεση με τον Πάρη.

στ. 377-385: τα άστοχα ερωτήματα του Έκτορα προς τις κόρες στην αναζήτηση της Ανδρομάχης και η απόρριψή τους δημιουργούν επιβράδυνση της πλοκής και εντείνουν την αγωνία του ακροατή για τη συνάντηση των δύο ηρώων.

στ. 388-9: Η Ανδρομάχη εξισώνεται με τις άλλες γυναίκες που τρέχουν να μάθουν νέα για τους δικούς τους, διαφοροποιείται όμως από αυτές, καθώς ο Όμηρος την τοποθετεί στις Σκαιές πύλες, που οδηγούν στο στρατόπεδο.

**ΣΚΗΝΗ 2η: Ο Έκτορας συναντά την Ανδρομάχη στις Σκαιές Πύλες (Ζ 390-494)**

Η συζυγική ομιλία αποτελεί ένα συγκινητικό διάλειμμα μέσα στον όλεθρο του πολέμου κι έρχεται σε αντίστιξη με την παρασυζυγική σχέση Πάρη – Ελένης.

**1. Ο λόγος της Ανδρομάχης** (στ. 406-439): α. 406-413: ο φόβος για το μέλλον της, αν μείνει χήρα, β. 413- 428: οι απώλειες του παρελθόντος, γ. 429-432: ο Έκτορας είναι η μόνη οικογένεια που έχει και τον παρακαλεί να τη λυπηθεί (απευθύνεται στο συναίσθημά του), δ. 433-439: πρόταση αμυντικού σχεδίου (απευθύνεται στη λογική του)

στ. 409: προοικονομία

στ. 417: τραγική ειρωνεία. Η Ανδρομάχη αγνοεί ότι ο Αχιλλέας θα κακοποιήσει το νεκρό σώμα του Έκτορα, αλλά ο ακροατής το γνωρίζει.

στ. 423: τραγική ειρωνεία. Η Ανδρομάχη αγνοεί ότι ο Αχιλλέας θα σκοτώσει και τον Έκτορα, αλλά ο ακροατής το γνωρίζει.

στ. 426: τραγική ειρωνεία. Η Ανδρομάχη αγνοεί ότι θα έχει και η ίδια την τύχη της μητέρας της, αλλά ο ακροατής το γνωρίζει.

**2. Η απάντηση του Έκτορα** (στ. 441-465): α. 441-449: ο Έκτορας προτάσσει το καθήκον στην πατρίδα έναντι της συζυγικής αγάπης, β. 449-465: ο πόνος του Έκτορα για την τύχη της Ανδρομάχης

Ο κώδικας αξιών του Έκτορα: είναι ο ηρωικός κώδικας, στον οποίο υπακούν όλοι οι ομηρικοί ήρωες. Το χρέος στην πατρίδα, η τιμή, η ανδρεία, η αιδώς (=ο φόβος της ατίμωσης), η υστεροφημία. Ο ήρωας πολεμά ακόμη κι αν ξέρει την ήττα, μάχεται για την τιμή τη δική του και της οικογενείας του, για να μπορεί να κοιτά στα μάτια τους συνανθρώπους του, για να αφήσει ένδοξο όνομα στις επόμενες γενιές. Προτιμά τον ένδοξο θάνατο από την άτιμη ζωή.

**3. Ο Έκτορας με τον γιο του** (στ. 466-481): Ό,τι δεν κατάφερε η Ανδρομάχη με τα λόγια και την τρυφερότητά της το κατάφερε ο γιος του με μια του κίνηση. Φοβισμένος από το θέαμα της περικεφαλαίας, έγειρε στο στήθος της παραμάνας. Τότε ο Έκτορας έβγαλε απευθείας την περικεφαλαία του και την ακούμπησε κάτω. Ο πολεμιστής Έκτορας αφοπλίστηκε από τον γιο του ως μια ένδειξη τρυφερότητας και πατρικής αγάπης. Η περικεφαλαία είναι το σύμβολο της ηρωικής του ταυτότητας. Χωρίς αυτήν αποκτά την ταυτότητα του πατέρα.

στ. 448-9: προικονομία

στ. 477-8: τραγική ειρωνεία. Ο Έκτορας εύχεται στον Δία για τον γιο του να γίνει μια μέρα τρανός πολεμιστής, ανώτερος από εκείνον, ο ακροατής όμως γνωρίζει ότι ο Αστυάνακτας δε θα προλάβει να μεγαλώσει, γιατί θα τον ρίξουν από τα τείχη της πόλης οι Αχαιοί, για να μην εκδικηθεί για τον πατέρα του, όταν μεγαλώσει.

στ. 481: τραγική ειρωνεία. Ο ακροατής γνωρίζει ότι δε θα τον καμαρώσει η μάνα του ποτέ.

**4. Ο αποχαιρετισμός** (στ. 482-494)

στ. 485: ένδειξη τρυφερότητας

στ. 486-489: προσπάθεια να την παρηγορήσει

**ΣΚΗΝΗ 3η: Η Ανδρομάχη επιστρέφει στο παλάτι (Ζ 495-529)**

στ. 500-502: προοικονομία

στ. 506-513: εκτεταμένη παρομοίωση

Κυκλική σύνθεση: η σκηνή αρχίζει και τελειώνει με τα δάκρυα της Ανδρομάχης. Προοικονομείται ο θρήνος της Ανδρομάχης στη ραψωδία Ω, όταν θα σταθεί πάνω από το σώμα του νεκρού Έκτορα.

**ΣΚΗΝΗ 4η: Ο Έκτορας επιστρέφει μαζί με τον Πάρη στη μάχη**

στ. 521-525: προσπαθεί να αποκαταστήσει τη φήμη του Πάρη, του θυμίζει όμως πάντα την ευθύνη του γι’ αυτόν τον πόλεμο (στ. 525)

στ. 529: τραγική ειρωνεία. Ο ακροατής γνωρίζει ότι ποτέ δε θα διώξουν οι Τρώες τους Αχαιούς απ’ την Τροία.

Μέσα από τη ραψωδία Ζ σκιαγραφείται ο Έκτορας ως γιος, αδελφός, σύζυγος, πατέρας και πολεμιστής.